CELEX: 32020D1584
Language: da
Date: 2020-10-26 00:00:00
Title: Rådets afgørelse (EU) 2020/1584 af 26. oktober 2020 om den holdning, der skal indtages på Den Europæiske Unions vegne i Rådet for Organisationen for International Civil Luftfart med hensyn til vedtagelsen af ændringsforslag 46 til bilag 6 (del I) og ændringsforslag 39 til bilag 6 (del II) til konventionen angående international civil luftfart i forbindelse med udsættelse af det fremtidige udstyrskrav til 25-timers cockpit voice recordere, for at undgå utilsigtede konsekvenser som følge af covid-19-pandemien

30.10.2020   
               
               
                  DA
               
               
                  Den Europæiske Unions Tidende
               
               
                  L 362/25
               
            
         RÅDETS AFGØRELSE (EU) 2020/1584
         af 26. oktober 2020
         om den holdning, der skal indtages på Den Europæiske Unions vegne i Rådet for Organisationen for International Civil Luftfart med hensyn til vedtagelsen af ændringsforslag 46 til bilag 6 (del I) og ændringsforslag 39 til bilag 6 (del II) til konventionen angående international civil luftfart i forbindelse med udsættelse af det fremtidige udstyrskrav til 25-timers cockpit voice recordere, for at undgå utilsigtede konsekvenser som følge af covid-19-pandemien
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Konventionen angående international civil luftfart (»Chicagokonventionen«), der regulerer den internationale lufttransport, trådte i kraft den 4. april 1947. Organisationen for International Civil Luftfart (ICAO) blev oprettet ved konventionen.
                  
               
                     (2)
                  
                  
                     Medlemsstaterne er kontraherende stater i Chicagokonventionen og medlemmer af ICAO, mens Unionen har observatørstatus i visse ICAO-organer. Syv medlemsstater er repræsenteret i ICAO-Rådet.
                  
               
                     (3)
                  
                  
                     I henhold til Chicagokonventionens artikel 54 kan ICAO-Rådet vedtage internationale normer og anbefalede fremgangsmåder og optage dem som bilag til Chicagokonventionen.
                  
               
                     (4)
                  
                  
                     I henhold til artikel 90 i Chicagokonventionen træder ethvert sådant bilag eller ændring af et bilag i kraft tre måneder efter, at det er forelagt de kontraherende ICAO-stater, eller ved udløbet af en sådan længere periode, som ICAO-Rådet måtte fastsætte, medmindre et flertal af de kontraherende ICAO-stater i mellemtiden giver meddelelse om, at de ikke er indforstået hermed.
                  
               
                     (5)
                  
                  
                     I henhold til artikel 38 i Chicagokonventionen skal enhver stat, der finder det umuligt i alle henseender at overholde en international standard eller procedure, jf. nævnte konventions artikel 37, eller at bringe sine egne regler eller praksis i fuld overensstemmelse med en sådan international standard eller procedure, eller som anser det for nødvendigt at vedtage bestemmelser eller praksis, der i visse aspekter afviger fra dem, der er fastsat i den internationale standard, straks meddele ICAO uoverensstemmelserne mellem sin egen praksis og den, der er fastsat i den internationale standard.
                  
               
                     (6)
                  
                  
                     Covid-19-pandemien har haft en negativ indvirkning på luftfartøjsoperatører, luftfartøjsproducenter og underleverandører til udstyrsfabrikanter og har forsinket udviklingen af nye systemer. Luftfartøjsoperatører annullerer eller udskyder leveringer af luftfartøjer, hvilket resulterer i, at leveringer af luftfartøjer, der er planlagt til 2020, udsættes til 2021. Et nyfremstillet luftfartøj, der er konfigureret til levering i 2020, og som er blevet udsat indtil 2021, skal rekonfigureres i overensstemmelse med de bestemmelser, der er gældende efter den 1. januar 2021. Luftfartøjsoperatører og luftfartøjsproducenter udsættes for en urimelig økonomisk byrde, hvis disse luftfartøjer skal eftermonteres. Kommissionen er derfor i færd med at vedtage en udsættelse af denne dato på EU-plan ved hjælp af ændringsforslag til forordning (EU) nr. 965/2012. Cockpit voice recorderen (»CVR«) anvendes som støtte i forbindelse med undersøgelse af havarier og hændelser. En forsinkelse i gennemførelsen af CVR-varigheden fra to til 25 timer udgør ikke nogen væsentlig sikkerhedsrisiko, men bringer sikkerhedsfordelen ved en længere varighed af stemmeoptagelse i cockpittet i overensstemmelse med de nuværende realiteter i luftfartsindustrien. Unionen støtter ihærdigt ICAO's bestræbelser på at forbedre luftfartssikkerheden. I betragtning af den enestående situation forårsaget af covid-19-pandemien og fraværet af en væsentlig sikkerhedsrisiko bør Unionen derfor støtte disse ændringsforslag.
                  
               
                     (7)
                  
                  
                     Det er hensigtsmæssigt at fastlægge den holdning, der skal indtages på Unionens vegne på det 221. møde i ICAO-Rådet med hensyn til de planlagte ændringsforslag 46 til bilag 6 (del I) og ændringsforslag 39 til bilag 6 (del II). Den holdning bør være at støtte nævnte ændringer og skal udtrykkes af de EU-medlemsstater, der er medlemmer af ICAO-Rådet, og som i fællesskab handler på Unionens vegne.
                  
               
                     (8)
                  
                  
                     Den holdning, som Unionen skal indtage efter ICAO-Rådets vedtagelse uden væsentlige ændringer af ændringsforslag 46 til bilag 6 (del I) og ændringsforslag 39 til bilag 6 (del II), som vil blive meddelt af ICAO's generalsekretær via en ICAO-skrivelsesprocedure, bør være ikke at give meddelelse om, at de ikke er indforstået hermed, og give meddelelse om overholdelse af disse ændringer, og denne holdning skal udtrykkes af alle EU-medlemsstaterne —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne på det 221. møde i Rådet for Organisationen for International Civil Luftfart (ICAO), skal være at støtte de foreslåede ændringsforslag 46 til bilag 6 (del I) og ændringsforslag 39 til bilag 6 (del II) til konventionen angående international civil luftfart (»Chicagokonventionen«) i deres helhed.
            
            
               2.   Den holdning, der skal indtages på Unionens vegne, forudsat at ICAO-Rådet uden væsentlige ændringer vedtager ændringsforslagene, der er omhandlet i stk. 1, skal være ikke at give meddelelse om, at de ikke er indforstået hermed, og give meddelelse om overholdelse af de vedtagne ændringer som svar på de pågældende ICAO-skrivelser.
            
         
         
            Artikel 2
            
               1.   Den holdning, der er omhandlet i artikel 1, stk. 1, skal fremføres af de EU-medlemsstater, der er medlemmer af ICAO-Rådet, og som handler i fællesskab.
            
            
               2.   Den holdning, der er omhandlet i artikel 1, stk. 2, skal udtrykkes af alle EU-medlemsstaterne.
            
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 26. oktober 2020.
            
               
                  På Rådets vegne
               
               M. ROTH
               
                  Formand